
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 12.04.2006

Nr. 31/388/2006


RAPORT 

asupra propunerii legislative de modificare şi completare a Legii     nr. 304/2004 privind organizarea judiciară

                      În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă de modificare şi completare a Legii nr. 304/2004 privind organizarea judiciară, trimisă cu adresa nr. P.L.x. 160 din 3 aprilie 2006, înregistrată sub nr. 31/388, din 4 aprilie 2006. 



Potrivit prevederilor art. 75 din Constituţia României, republicată, şi ale art.92 alin. (8) pct. 2 lit. l) din Regulamentul Camerei Deputaţilor, republicat, în cazul acestei propuneri legislative, Camera Deputaţilor este  primă Cameră sesizată.

Consiliul Legislativ a avizat negativ propunerea legislativă, conform avizului nr. 413/24.03.2006.

Guvernul, prin punctul său de vedere transmis sub adresa nr. 1084 din 03.04.2006, nu susţine adoptarea acestei iniţiative legislative.

Consiliul Superior al Magistraturii, conform avizul nr.3979/372/L/2006 din 30 .03.2006, a avizat negativ propunerea legislativă.

Iniţiativa legislativă supusă dezbaterii are ca obiect de reglementare completarea articolului 60 din Legea nr. 304/2004 privind organizarea judiciară, cu modificările ulterioare, în sensul că Ministerul Public să se autosesizeze cu toate situaţiile de corupţie semnalate în mass-media întrucât, aşa cum se precizează în Expunerea de motive, până în prezent în majoritatea cazurilor de corupţie aduse la cunoştinţa opiniei publice de către ziarişti, nu s-a dispus efectuarea de activităţi de cercetare penală.    . 

                 
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă mai sus menţionată în şedinţa din 12 aprilie 2006.


La lucrările comisiei au participat, în calitate de invitaţi, din partea Ministerului Justiţiei, doamna Katalin Barbara Kibedi – secretar de stat şi domnul deputat Dumitru Avram –  din partea iniţiatorilor.

Cu acest prilej s-a constatat că elementele cuprinse în iniţiativa legislativă se regăsesc deja în cadrul legal în vigoare - Capitolul IV din Codul de procedură penală, în Secţiunea I - “Sesizarea organelor de urmărire penală”. Textul propus prin prezenta iniţiativă legislativă nu se justifică întrucât, art. 221 C.proc.pen. reglementează în alin. (1) că, organele de urmărire penală se pot autosesiza din oficiu când află pe orice altă cale ( în afară de plângere sau denunţ) că s-a săvârşit o infracţiune. A introduce o referire expresă la sesizarea din presă ar însemna ignorarea altor surse, la fel de importante, dar care nu sunt menţionate expres în Codul de procedură penală, precum sesizările telefonice primite de DNA din partea cetăţenilor sau a oamenilor de afaceri, sesizările primite din partea organizaţiilor neguvernamentale, etc.
Pe de altă parte, instituţionalizarea propunerii ar putea duce, în cazul în care semnalările mass-media nu s-ar confirma, la răspunderea juridică a ziaristului, inclusiv de natură penală, pentru infracţiunea de denunţare calomnioasă.
                    La dezbaterea acestei iniţiative legislative din totalul de 25 de membri ai Comisiei juridice au fost prezenţi 17 deputaţi.

                   
În urma dezbaterilor şi a punctelor de vedere exprimate, Comisia a hotărât, cu majoritate de voturi ( 15 voturi pentru, 1 vot împotrivă şi o abţinere), să propună plenului respingerea iniţiativei legislative de modificare şi completare a Legii nr. 304/2004 privind organizarea judiciară.


În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.

           PRESEDINTE,                                                               SECRETAR,   

           Sergiu ANDON                                                             George BĂEŞU                                                                                                                       

         Consilier,                                                                                                 

                Nicoleta Segărceanu                                                                                  

